Zagreb, 15. studenoga 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnice Jasne Višnjević, zamjenice gradonačelnika Grada Bjelovara do 8. lipnja 2017.g.,** pokrenutog Odlukom Povjerenstva broj: 711-I-1292-P-60-18/19-06-17 od 1. veljače 2019.g., na 69. sjednici, održanoj dana 15. studenoga 2019.g., donosi sljedeću:

**ODLUKU**

1. **Dužnosnica Jasna Višnjević, zamjenica gradonačelnika Grada Bjelovara do 8. lipnja 2017.g., obavljanjem funkcije članice Upravnog vijeća Županijske uprave za ceste Bjelovarsko-bilogorske županije, u razdoblju unutar godine dana od dana prestanka obnašanja navedene dužnosti od 23. studenoga 2017.g. do 30. siječnja 2018.g,. počinila je povredu članka 20. stavka 3. ZSSI-a, u svezi s člankom 14. stavkom 1. ZSSI-a.**
2. **Za povredu ZSSI-a, opisane pod točkom I. izreke ove odluke, dužnosnici Jasni Višnjević neće se izreći sankcija s obzirom da je od prestanaka obnašanja dužnosti zamjenice gradonačelnika Grada Bjelovara proteklo više od 12 mjeseci.**

Obrazloženje

Povjerenstvo je na 37. sjednici, održanoj 1. veljače 2019.g. pokrenulo postupak protiv dužnosnice Jasne Višnjević, zamjenice gradonačelnika Grada Bjelovara do 8. lipnja 2017.g. zbog moguće povrede članka 20. stavka 3. ZSSI-a u svezi s člankom 14. stavkom 1. ZSSI-a, koja proizlazi iz obavljanja funkcije članice Upravnog vijeća Županijske uprave za ceste Bjelovarsko-bilogorske županije u razdoblju unutar godine dana od dana prestanka obnašanja navedene dužnosti od 23. studenoga 2017.g. do 30. siječnja 2018.g.

Navedenom odlukom dužnosnica je pozvana očitovati se Povjerenstvu na navode iz odluke u roku od 15 dana od dana primitka iste.

Dužnosnica je podnijela Povjerenstvu pisano očitovanje dana 14. listopada 2019.g. pod brojem 711-U-3502-P-60-18/19-09-3. Dužnosnica u očitovanju u bitnome navodi da je dana 30.prosinca 2018.g.primila dopis pročelnice Stručne službe za poslove Županijske skupštine i opće poslove Bjelovarsko-bilogorske županije, KLASA: 080-01/17-01/36, URBROJ: 2103/1-03-17-5 od 29. prosinca 2017.g. kojim joj se u privitku dostavlja rješenje o imenovanju predsjednika i članova Upravnog vijeća Županijske uprave za ceste Bjelovarsko-bilogorske, KLASA: 080-01/17-01/36, URBROJ:2103-09-17-01 od 23. studenog 2017.g. Navedenim rješenjem koje je donio dužnosnik Damir Bajs, župan Bjelovarsko-bilogorske županije, imenovana je za članicu u Upravno vijeće iste ustanove, a u njemu se navodi da stupa na snagu danom donošenja i objavit će se u „Županijskom glasniku“.

Dužnosnica navodi da je prihvatila imenovanje za obavljanje navedene funkcije, jer se radi o ustanovi čiji je jedini osnivač Bjelovarsko-bilogorska županija a ne Grad Bjelovar, odnosno jedinica područne (regionalne) samouprave u kojoj nije obnašala dužnost. Napominje da tada nije imala saznanja da bi obavljanjem iste funkcije bila u mogućem sukobu interesa, obzirom da je zaprimila neobvezujuće pravno mišljenje od pravnika iz  
uprave Grada Bjelovara da ne postoji pravne zapreke za obavljanje funkcije članice Upravnog vijeća Županijske uprave za ceste Bjelovarsko-bilogorske. Također navodi da je iz medija saznala za druge slučajeve imenovanja dužnosnika u nadzorne odbore trgovačkih društava i upravna vijeća ustanova nakon prestanka obnašanja dužnosti te je tada spoznala da bi ipak mogla postojati mogućnost da je u sukobu interesa zbog obavljanja funkcije članice Upravnog vijeća Županijske uprave za ceste. Iz navedenog se razloga, u namjeri da otkloni takvu mogućnost, obratila dužnosniku Damiru Bajsu sa zamolbom da ju razriješi od obavljanja funkcije članice Upravnog vijeća, a što je navedeni dužnosnik i učinio te ju razriješio iste. Navodi da je rješenje o razrješenju KLASA: 080-01/17-01/36, URBROJ:2103-09-18-07, doneseno dana 30.siječnja 2018.g i da je isto stupilo na snagu danom donošenja, pri čemu naglašava da ga je zaprimila dana 2. veljače 2019.g. dopisom pročelnice Stručne službe za poslove županijske skupštine i opće poslove Bjelovarsko-bilogorske županije, KLASA: 080-  
01/17-01/36, URBROJ: 2103/1-03-1/-8 od l. veljače 2018.g.

Dužnosnica navodi da je pravno pitanje je li bila u sukobu interesa te da je funkciju članice Upravnog vijeća Županijske uprave za ceste obavljala samo dva mjeseca i sedam dana odnosno od 23.studenog 2017.g. do 30.siječnja 2018.g., značajno prije nego je u Povjerenstvu zaprimljena anonimna prijavu. Dužnosnica predlaže da se uvaži iznesene činjenice i okolnosti slučaja te prihvati navode očitovanja i obustavi postupak protiv dužnosnice.

Očitovanju prileži:

* dopis Stručne službe za poslove Županijske skupštine i opće poslove Bjelovarsko-bilogorske županije od 29. prosinca 2017.g. kojim se dužnosnici dostavlja rješenje o imenovanju predsjednika i članova Upravnog vijeća Županijske uprave za ceste Bjelovarsko-bilogorske od 23. studenoga 2017.g.,
* rješenje o imenovanju predsjednika i članova Upravnog vijeća Županijske uprave za ceste Bjelovarsko-bilogorske od 23. studenoga 2017.g., koje je donio dužnosnik Damir Bajs, a kojim se dužnosnica Jasna Višnjević imenuje Upravnog vijeća Županijske uprave za ceste Bjelovarsko-bilogorske te se navodi da rješenje stupa na snagu danom donošenja,
* dopis Stručne službe za poslove Županijske skupštine i opće poslove Bjelovarsko-bilogorske županije od 1. veljače 2018.g. kojim se dostavlja rješenje o razrješenju članice Upravnog vijeća Županijske uprave za ceste Bjelovarsko-bilogorske, te
* rješenje o razrješenju članice Upravnog vijeća Županijske uprave za ceste Bjelovarsko-bilogorske od 30. siječnja 2018.g. kojim je dužnosnica razriješena od obavljanje navedene funkcije danom njegova donošenja.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnica Jasna Višnjević obnašala dužnost zamjenice gradonačelnika Grada Bjelovara u mandatu 2013.g. – 2017.g. te da nije ponovno izabrana na tu dužnost. Dužnosnica je navedenu dužnost prestala obnašati dana 8. lipnja 2017.g.

Uvidim u podatke nadležnog sudskog registra Trgovačkog suda u Bjelovaru, utvrđeno je da je pod matičnim brojem subjekta 010035584 upisana ustanova Županijska uprava za ceste Bjelovarsko-bilogorske županije te da je jedini osnivač iste ustanove Bjelovarsko-bilogorska županija.

Na zahtjev Povjerenstva, Bjelovarsko-bilogorska županija očitovala se dopisom, KLASA: 023-01/18-01/15, URBROJ: 2103/1-03-18-1 od 15. ožujka 2018.g. u kojem se navodi da je dužnosnik Damir Bajs, župan Bjelovarsko-bilogorske županije, imenovao dužnosnicu Jasnu Višnjević u Upravno vijeće Županijske uprave za ceste Bjelovarsko-bilogorske županije rješenjem od 23. studenoga 2017.g. te da ju je razriješio funkcije rješenjem od 30. siječnja 2018.g. U očitovanju se obrazlaže da je Županijska skupština Bjelovarsko-bilogorske županije od siječnja 2016.g. do danas donijela Odluku kojom je Opća bolnica Bjelovar proglašena ustanovom od posebnog interesa za Bjelovarsko-bilogorsku županiju te Odluku kojom su Daruvarske toplice, Specijalna bolnica za medicinsku rehabilitaciju proglašena ustanovom od posebnog interesa za Bjelovarsko-bilogorsku županiju.

Županijska uprava za ceste župana Bjelovarsko-bilogorske županije očitovala se dopisom, KLASA: 340-09-18-08/120, URBROJ: 345-05-01-1-18/215-1 od 15. ožujka 2018.g. u kojem se navodi da dužnosnica Jasna Višnjević više ne obavlja funkciju članice Upravnog vijeća Županijske uprave za ceste Bjelovarsko-bilogorske županije te da trenutno ne prima naknadu za obavljanje iste funkcije, ali da je primila ukupan iznos naknade od 3.000,00 kn (2 x 1.500,00 kn), za razdoblje od imenovanja, dana 27. studenoga 2017.g. do razrješenja dana 30. siječnja 2018.g.

Uvidom u Odluku o popisu pravnih osoba od posebnog državnog interes („Narodne novine“ broj 44/10, 16/14,55/15 **i 105/15.) utvrđeno je da navedena ustanova nije odlukom Hrvatskog sabora, koju donosi na temelju članka 14. stavka 3. ZSSI-a, proglašena pravnom osobom od posebnog državnog interesa za Republiku Hrvatsku. Uvidom u Registar ustanova i izvanproračunskih fondova od posebnog interesa koji ustrojava Povjerenstvo od posebnog interesa utvrđeno je da navedena ustanova nije upisana kao ustanova od posebnog interesa za državu ili bilo koju jedinicu lokalne ili područne (regionalne) samouprave.**

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnica Jasna Višnjević povodom obnašanja dužnosti zamjenice gradonačelnika Grada Bjelovara obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova odnosno nadzornih odbora izvanproračunskih fondova.

Prema stavku 2. iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stavkom 3. je propisano da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske

Stavkom 4. je propisano da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Iz očitovanja Bjelovarske-bilogorske županije, jedinog osnivača Županijske uprave za ceste Bjelovarsko-bilogorske županije, utvrđeno je kako navedena ustanova nije proglašena ustanovom od posebnog interesa za tu županiju, a nije utvrđeno niti da bi bila proglašena ustanovom od posebnog državnog interesa odnosno od posebnog interesa za bilo koju drugu jedinicu lokalne samouprave. Također, iz navedenog očitovanja kao i očitovanja same dužnosnice utvrđeno je da je dužnosnica u razdoblju od 23. studenoga 2017.g. do 30. siječnja 2018.g. obavljala funkciju članice Upravnog vijeća iste ustanove na koju je imenovana rješenjem dužnosnika Damira Bajsa, župana Bjelovarske-bilogorske županije koji ju je i razriješio od obavljanje iste funkcije donošenjem rješenja o razrješenju. Obadva rješenja stupila su na snagu danom njihova donošenja. Nadalje, iz očitovanja Županijske uprave za ceste Bjelovarsko-bilogorske županije proizlazi da je dužnosnica za obavljanje funkcije članice Upravnog vijeća primila ukupan iznos od 3.000,00 kn.

U odnosu na navode dužnosnice da nije imala saznanja o navedenom zakonskom ograničenju, Povjerenstvo tumači da su se dužnosnici koji obnašaju javnu dužnost izabrani od strane građana dužni upoznati se s propisima koji propisuju obveze, zabrane i ograničenja u obnašanju javne dužnosti te da nepoznavanje istih dužnosnike ne može ispričavati. Dužnosnica je i sama bila u dvojbi u pogledu zakonitosti imenovanja, obzirom da navodi da je bila upućena od nadležne stručne službe Grada Bjelovara da ne postoje zakonske zapreke za njezino imenovanje na funkciju u Upravno vijeće, iz čega proizlazi da je prepoznala zakonsku upitnost navedenog imenovanja kada je tražila pravno tumačenje tih službi. Pored toga, dužnosnica je imala na raspolaganju institut davanja mišljenja Povjerenstva iz članka 6. ZSSI-a te se mogla odmah po imenovanju obratiti Povjerenstvu sa zahtjevom za mišljenjem bi li prihvaćenjem imenovanja bila u povredi ZSSI-a.

Nadalje, Povjerenstvo nije utvrdilo okolnosti da bi se dužnosnica imenovanjem u Upravno vijeće Županijske uprave za ceste Bjelovarsko-bilogorske županije našla u sukobu interesa, odnosno nije pokrenut postupak protiv dužnosnice zbog moguće povede članka 2. ZSSI-a, već zbog moguće povrede članka 20. stavka 3. ZSSI-a, u svezi s člankom 14. stavkom 1. ZSSI-a, što predstavlja situaciju objektivnog postupanja suprotno propisanom zakonskom ograničenju. Iz prijave i prikupljene dokumentacije nisu proizlazile okolnosti koje bi upućivale na potencijalni ili stvarni sukob interesa odnosno moguću povredu članka 2. ZSSI-a u situaciji obavljanja predmetne funkcije, već su postojale okolnosti koje su upućivale na nezakonito obavljanje funkcije u upravnom vijeću ustanove.

Povjerenstvo prihvaća navod dužnosnice da se radi o kratkom razdoblju od dva mjeseca u kojem je postojalo protupravno stanje i da je tijekom obavljanja funkcije u Upravnom vijeću prepoznala nezakonitost njezina obavljanja, zbog čega je odmah zatražila da ju se razriješi, međutim, time je otklonila daljnju povredu ZSSI-a, ali nije prevenirala njezin nastanak, pa se radi o okončanoj situaciji utvrđene povrede, zbog čega nisu ispunjene pretpostavke za obustavom postupka. Dužnosnica je, uz to, primila iznos od 3.000,00 kn za članstvo u Upravnom vijeću, za koji nije utvrđeno da ga je vratila niti to navodi dužnosnica u svojem očitovanju.

Obzirom da navedena ustanova nije proglašena pravnom osobom od posebnog interesa za državu ili bilo koju jedinicu lokalne ili područne (regionalne) samouprave te da ograničenje iz članka 14. stavka 1. ZSSI-a na temelju članka 20. stavka 3. ZSSI-a obvezuje dužnosnike i u razdoblju od 12 mjeseci od dana prestanka obnašanja dužnosti iz članka 3. ZSSI-a, dužnosnica nije mogla u razdoblju od 12 mjeseci od prestanka obnašanja dužnosti gradonačelnice Grada Bjelovara obavljati funkciju članice upravnog vijeća bilo koje ustanove koja nije od posebnog državnog, lokalnog ili područnog interesa pa time niti funkciju članice Upravnog vijeća Županijske uprave za ceste Bjelovarsko-bilogorske županije i za to primati naknadu.

Stoga je utvrđeno da je dužnosnica Jasna Višnjević, zamjenica gradonačelnika Grada Bjelovara do 8. lipnja 2017.g., obavljanjem funkcije članice Upravnog vijeća Županijske uprave za ceste Bjelovarsko-bilogorske županije u razdoblju unutar godine dana od dana prestanka obnašanja navedene dužnosti od 23. studenoga 2017.g. do 30. siječnja 2018.g. počinila povredu članka 20. stavka 3. ZSSI-a u svezi s člankom 14. stavkom 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Uvažavajući okolnost kako je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenice gradonačelnika Grada Bjelovara, Povjerenstvo smatra kako u konkretnom slučaju nije svrsishodno izricanje sankcije, iako je utvrđena povreda ZSSI-a, s obzirom da izvršenje sankcije ne bi bilo moguće

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnica Jasna Višnjević, osobna dostava
2. Podnositelj prijave
3. Objava na internetskim stranica Povjerenstva
4. Pismohrana